題沈華父送行詩卷
作者：陸文圭
朝代：宋

paragraphs: 孟陽索吾錦，景純奪吾筆。
老我嘆才盡，秀句吐不出。
東陽有行卷，展玩已盈帙。
乘雁豈爲多，買菜復求益。
嗟君乃佳吏，家世本經術。
一從冠惠文，不肯事佔𠌫。
貞廉嚙苦蘗，和勁調玉瑟。
簿書謝囂塵，車馬動行色。
君如擊水茝，我似退風鷁。
出處兩忘言，黄花秋淅瀝。